Wêreld van konflik – hoop op vrede
Written by Ds David Barnard (Oktober 2015)
Vele individue en groepe het deur die eeue gepoog om 'n vreedsame leefwêreld vir mense daar te stel. Party het politieke stelsels of ideologieë gebruik om hierdie harmonieuse milieu te probeer skep. Ander het weer godsdiens gebruik.
Karl Marx was van mening dat daar deur die geskiedenis altyd konflik tussen verskillende klasse was en dat dit waarskynlik in die toekoms ook so sal wees. Die rede hiervoor is dat diegene wat beheer het diegene wat sonder mag is deurgaans sal oorheers, en laasgenoemde sal altyd afgunstig en krities wees teenoor die maghebbers. Dit sou een van die beweegredes word vir die ideaal van 'n klaslose, sosialistiese bestel waarin almal gelyk kon wees en almal dieselfde behandel kon word. In hierdie stelsel sou daar nie besitters wees nie. Die Staat sou alles besit en sou toesien dat alle onderdane gelyke voordeel uit die stelsel trek. Dit het om verskeie redes gefaal.
Written by ds David Barnard, Magaliesmoot (September 2015)
(Psalm 19: 2)
Mag wat ek sê en wat ek dink tog vir U aanneemlik wees,
Omgewingsetiek gaan, eenvoudig gestel, oor die sinvolle, simbiotiese verhouding tussen alle lewende organismes op aarde. Dit gaan ook oor die gesonde verhouding tussen mense en die niemenslike wêreld waarin ons leef. Daarteenoor vind ons antroposentriese denke wat weer die niemenslike leefwêreld gewoon sien as 'n instrument om die lewe vir ons makliker te maak. Die bronne en ander wesens op aarde word dus hulpmiddels om die mens as't ware te dien.
Written by ds David Barnard (Julie 2015)
Eers as die Seun julle vry maak, sal julle werklik vry wees. (Johannes 8: 36)
Leopold Scholtz het in 2005 'n onderhoud gevoer met die Suid-Afrikaanse filosoof Johan Degenaar. In die onderhoud sê Degenaar: Die sekerhede wat die staat en die kerk as magstrukture in die mense programmeer, moet bevraagteken word – vir my is dit belangrik dat die individu dinge vir homself moet ontdek, en dan moet hy deur die lastige vrae daardie programmering begin ontgroei. Dit is die evolusie van die mens (Die Burger, 11 Maart 2005).
Written by ds David Barnard (Junie 2015)
Die sielkundige Carl Jung het 100 jaar gelede reeds geskryf oor die mens se kollektiewe bewussyn. Dit het verwys na die gemoed of gees van 'n groep en die invloed wat dit op 'n individu kan hê.
Indien ons die kollektiewe bewussyn in die Kerk oor die laaste dekade moes beskryf, sou dit dalk met die woordjie oorlewing gedoen kon word. Hierdie oorlewing is nie uniek aan ons eie tyd nie. Dit was nooit vreemd vir gelowiges deur die eeue om onder andere in 'n finansiële worstelstryd gewikkel te wees nie. Hierdie bewussyn wat in baie mense se gemoed leef, ontlok heelwat negatiewe gevoelens.